AARHUS: Det var tungt bevæbnet politi, der stormede ind i Bispehaven en juniaften i 2019 for at anholde en svensk mand. En anholdelse, der endte med at blive yderst dramatisk, da den unge mand forsøgte at gemme sig eller undslippe politiet ved at stå udenpå en boligblok i anden sals højde.

Politiet fik dog hevet manden tilbage ind i lejligheden, og dagen efter blev han fremstillet i grundlovsforhør i Retten i Glostrup ligeledes med tungt bevæbnet politi både i retten og udenfor. Her kom det frem, at den anholdte mand skulle have forbindelse til et dobbeltdrab i Herlev, hvor to svenske bandemedlemmer blev likvideret, mens de sad i en bil i Sennepshaven i Herlev.

Nu er der så rejst tiltale mod fem svenske bandemedlemmer herunder den unge mand, der gemte sig i Bispehaven, de er alle tiltalt for dobbeltdrabet i Herlev.

Det oplyser Anklagemyndigheden og Københavns Vestegns Politi i en pressemeddelelse.

Umiddelbart efter drabene satte Københavns Vestegns Politi gang i en meget omfattende efterforskning, og det førte til, at den første af de nu fem tiltalte blev anholdt få dage efter i Bispehaven i Aarhus.

Siden har efterforskningen, som er sket i tæt samarbejde med svensk politi, udpeget de fire øvrige unge mænd. De er blevet udleveret til Københavns Vestegns Politi fra Sverige, fremstillet i retten i Glostrup og efterfølgende varetægtsfængslet.